ଗୁଣପୁର ରେଳ ଷ୍ଟେସନ ପୂର୍ବ ତଟ ରେଳ ଅନ୍ତର୍ଗତ ୱଲଟିୟର୍ ବିଭାଗ ଅଧୀନରେ ପରିଚାଳିତ । ଏହା ଓଡ଼ିଶାର ରାୟଗଡ଼ା ଜିଲ୍ଲାରେ ଅବସ୍ଥିତ । ଇତିହାସ ପାରଳାଖେମୁଣ୍ଡିର ରାଜା ତାଙ୍କ ରାଜଧାନୀ ସହ ୪୦ କି.ମି ଦୂରରେ ଥିବା ନୁଆପଡା ରେଳ ଷ୍ଟେସନ ସହ ସଂଯୋଗ କରିବାପାଇଁ ନିଷ୍ପତ୍ତି ନେଲେ । ୧୮୯୮ ସରକାରୀ ସ୍ୱୀକୃତି ପାଇବା ପରେ କାମ ଆରମ୍ଭ ହେଲା । ପ୍ରାୟ ସାତ ଲକ୍ଷ ଟଙ୍କା ବ୍ୟୟରେ ନିର୍ମିତ ଏହି ଛୋଟ ଗେଜ୍ ରେଳପଥର ଶୁଭାରମ୍ଭ ୧୯୦୦ ମସିହାରେ ହେଲା । ପ୍ରାରମ୍ଭିକ ଅବସ୍ଥାରେ ଏହି ରେଳ ଚଳାଚଳରେ କ୍ଷତି ସହିବାକୁ ପଡିଲା, କିନ୍ତୁ ୧୯୧୦ ପରେ ପରେ ସାମାନ୍ୟ ଲାଭ ହେବା ସହ ୧୯୨୪-୧୯୨୫ରେ ଲାଭ ପରିମାଣ ବୃଦ୍ଧି ହେଲା । ଫଳରେ ରାଜା ଏଥିରେ ଉତ୍ସାହିତ ହୋଇ ଏହି ରେଳପଥକୁ ଗୁଣପୁର ପର୍ଯ୍ୟନ୍ତ ବିସ୍ତାର କରିବାକୁ ନିଷ୍ପତ୍ତି ନେଲେ । ଏହି ନିଷ୍ପତ୍ତି ଦୁଇଟି ପର୍ଯ୍ୟାୟରେ ଅର୍ଥାତ ୧୯୨୯ ଓ ୧୯୩୧ରେ କାର୍ଯ୍ୟକାରୀ ହେଲା । ପରବର୍ତ୍ତୀ ପର୍ଯ୍ୟାୟରେ ଏହି ରେଳପଥ ତତ୍କାଳୀନ ବେଙ୍ଗଲ୍-ନାଗପୁର ରେଳପଥ ସହ ବିଲୟ ହୋଇଥିଲା । । ଭାରତ ସ୍ୱାଧୀନ ହେବାପରେ ଏହା ଉତ୍ତର-ପୂର୍ବ ରେଳପଥର ଅଂଶ ଭାବେ ଏହା ପରିଗଣିତ ହେଲା । ଏହି ଛୋଟ ଗେଜ୍ ରେଳପଥର ବିସ୍ତାର କରି ବ୍ରଡ୍ ଗେଜ୍ କରିବା ଉଦ୍ଦ୍ୟେଶରେ ପ୍ରଥମେ ୧୯୫୦ ମସିହା ଏବଂ ପରେ ୧୯୬୪ ଓ ୧୯୬୭ ମସିହାରେ ସର୍ଭେ କରାଯାଇଥିଲା । ତେବେ ୨୭ ନଭେମ୍ବର ୨୦୦୨ରେ ଏହି ବ୍ରଡ୍ ଗେଜ୍ ପରିବର୍ତ୍ତନ ପାଇଁ ଭିତ୍ତି ପ୍ରସ୍ତର ସ୍ଥାପନ କରାଗଲା । ୧, ଅପ୍ରିଲ୍ ୨୦୦୩ରେ ଏହି ରେଳପଥ ନବ ଗଠିତ ପୂର୍ବ ତଟ ରେଳପଥର ଅନ୍ତର୍ଭୁକ୍ତ ହେବା ସହ ୯ ଜୁନ ୨୦୦୪ରେ ବ୍ରଡ୍ ଗେଜ୍ ପରିବର୍ତ୍ତନ ପାଇଁ କାର୍ଯ୍ୟର ଶୁଭାରମ୍ଭ ହେଲା । ପରିଶେଷରେ, ୨୧ ଅଗଷ୍ଟ ୨୦୧୧ ଦିନ ବ୍ରଡ୍ ଗେଜ୍‌ରେ ପରିବର୍ତ୍ତିତ ଏହି ରେଳପଥରେ ପୁରୀ-ଗୁଣପୁର ପାସେଞ୍ଜର ଟ୍ରେନ ପ୍ରଥମ ଯାତ୍ରା ଆରମ୍ଭ କରିବା ସହ ପରିବର୍ତ୍ତିତ ବ୍ରଡ୍‌ ଗେଜ୍ ରେଳପଥରେ ରେଳଯାତ୍ରାର ଶୁଭାରମ୍ଭ ହେଲା । ସମୟ ସାରଣୀ ବର୍ତ୍ତମାନ ଗୁଣପୁରକୁ ସଂଯୋଗ କରୁଥିବା ଏହି ରେଳପଥରେ ନିମ୍ନ ତିନୋଟି ପାସେଂଜର ଟ୍ରେନ୍ ଯାତାୟତ କରୁଅଛି । 58418 ଗୁଣପୁର - ପୁରୀ  (ପାସେଞ୍ଜର)-ପ୍ରସ୍ଥାନ - ୦୬-୨୫ ସକାଳ 58505 ଗୁଣପୁର - ବିଶାଖାପାଟଣା  (ପାସେଞ୍ଜର) ପ୍ରସ୍ଥାନ - ୧୨-୩୫ ଅପରାହ୍ଣ 58420 ଗୁଣପୁର - ପଲାସା- (ପାସେଞ୍ଜର) ପ୍ରସ୍ଥାନ - ୨୦-୪୫ ରାତ୍ରି ୨୩-୩-୨୦୧୭ ତାରିଖଠାରୁ ଗୂଣପୁର ରେଳ ଷ୍ଟେସନଠାରୁ ପ୍ରଥମ କରି ଦ୍ରୁତଗାମୀ ଯାତ୍ରୀବାହୀ ଏକ୍ସପ୍ରେସ ଭାବେ ୧୮୪୧୮/୧୮୪୧୭ ଗୁଣପୁର-ରାଉଲକେଲା ରାଜ୍ୟରାଣୀ ରେଳଗାଡି ଚଳାଚଳ ଆରମ୍ଭ କରିଥିଲା  । ଏହାଦ୍ୱାରା ଗୁଣୁପୁର ସିଧା ସଳଖା ଭାବରେ ଦ୍ରୁତଗାମୀ ଗାଡି ଯୋଗେ ଓଡ଼ିଶାର ଅନ୍ୟ ପ୍ରମୁଖ ସହର ବ୍ରହ୍ମପୁର, ଭୁବନେଶ୍ୱର, କଟକ, ଅନୁଗୋଳ, ସମ୍ବଲପୁର ତଥା ରାଉଲକେଲା ସହ ଯୋଡିହୋଇ ପାରିଲା ।